U nas już prawie jesiyń ale na połedniu jeszcze ciepłe lato. Toż na zakończyni latowych feryji szkryfna co nieco ło takich piyknych miejscach nad jeziorym Garda we Włochach . Miano jeziora pochodzi łod samej miejscowości ale do 12 wieku nazywało sie Benaco. Nad jeziorym je klimat śródziymnomorski toż wszystko rośnie jak na drożdżach. Bez dziyń gorko we nocy leje jak s cebra .I tak prawie kożdy dziyń .Ni ma sie co dziwować bo woda paruje a wele jeziora som wysoki gory. Nad jeziorym je kupa piyknych miast i miasteczek takich jak Lazise ,Riva del Garda, Limone sul Grda, Tignale,Gargnano,Torri del Benaco i wiela inszych kaj idzie pojechać . Miasta te majom dobre połonczyni autobusowe
. Przibliża tu troszka Lazisse kere leży na wschodnim wybrzeżu Jeziora tak kajś 23 km łod Werony. Kole samego jeziora som kampingi i rozmańte hoteliki tak ,że na plaża je fest blisko a jak kierymu by było za daleko przynś te 100 czy 200 metrow to we samych ośrodkach tyż som basyny. Jak kogoś niy stać na jedzyni w restauracjach to może sie gibnonć do Lidla czy inszego sklepu i prziszykować śniodani czy łobiod na miejscu bo we samych kampingach je
wszystko łod gorkow , lodowki po telewizor .A i napoje procyntowe tyż sie znojdom bo pola wele jeziora som łobsadzone winoroślom . Wina wyrobio sie na miejscu i najbardzi znane marki to: Bardolino, Bardolino Chiaretto, Bianco di Custoza. Niy żebych namowiało do picio ale tak skosztować dlo zdrowio na lepsze trawiyni nie zaszkodzi. Jednym słowym coś dlo duszy i dlo ciała jak to padajom a tak po prowdzie je to raj na ziymi niy yno dlo starych ale i bajtli .Toż za placami kampingowymi je wesołe miasteczko tzw Movieland Park a wstymp do takigo parku kosztuje kajś 16 euro. Niy ma to za dużo jak idzie tu być cołki dziyń i korzystać ze wszystkich urzondzyń. Toż przijyżdżajom tu cołki familije s dzieckami .Pod wieczor na binie zaro wele parku som roznmańte wystympy, bez to jak i bajtlom tak i tym starszym nie mierznie sie a uciechy je wiela bo sami aktorzy wciongajom słuchajoncych do zabawy .Jak się rozchodzi ło park place to je tu ich tyż wiela. Idzie se podjechać autym i łostawić go za małom opłatom .Je to wielki udogodniyni bo jak pogoda niy ma za fajno mogymy se pojechać do Mediolanu czy Werony .Tu jak wiycie łoczy majom co łoglondać chociożby znany łobroz Leonarda Da Vinci ‚Ostatnio Wieczerzo. Co prowda dostać bilet je fest ciynżko ale co sie niy robi ,żeby łobejrzeć to światowe dzieło .Być w tak sławnym mieście i niy łobejrzeć łobrazu to tak jak być w Rzymie i niy widzieć papiyża. Obraz ten je malunkiym ściynnym/fresk/ i je przechowywany w kościele Santa Maria delle Grazie. Łostał namalowany bez Leonarda da Vinci w latach 1495-1498 na zamówiyni ksiycia Mediolanu Ludovico Sforzy. Obraz przedstawio Jezusa s apostołami. Niy je to jedyno atrakcjo Mediolanu. Jak wto mo chynć idzie do La Scali nojbardzi znanej niy yno w Mediolanie ale i na cołkim świecie biny operowej .Jak my już som we Mediolanie to trza by tyż koniecznie łobejrzeć Katedra Św. Marii (Duomo Santa Maria Nascente di Milano). Katedra je takim „cyntrum duchowym Mediolanu”i noleży do najpiykniejszychych łobiektow sakralnych. We drodze powrotnej idzie jeszcze wdepnonć chocioż na kwila do Werony i połazić po piyknych romantycznych uliczkach a na pewno znojdymy miejsca kaj Romeo wzdychoł do swoji lipsty Julii. Zaroz wele domu kaj miyszkała je plac a na nim stoji bronzowo figura tej frelki kero stała sie symbolym Werony. Młode porki/ i niy yno / przichodzom tu wierzonc ,że Julia prziniesie Jim szczyńści i wiela pszocio . Jak we prziszłym roku nie bydziecie wiedzieć kaj jechać na wywczasy to zaproszom tu nad jezioro Garda skond możecie se niy yno wypoczonć ale i połoglondać .Gwarantuja ,że sie łopłaci bo to co łobejrzycie to je Wasze i żodyn Wom tego niy weźnie .
foto i tekst Regina Sobik
szl_Latn szl_Latn szl_Latn nno_Latn